### NN 5/2017 (18.1.2017.), Pravilnik o izmjeni Pravilnika o ocjenjivanju djelatnih vojnih osoba

MINISTARSTVO OBRANE

178

Na temelju članka 107. stavka 4. Zakona o službi u Oružanim snagama Republike Hrvatske (»Narodne novine«, br. 73/13, 75/15 i 50/16), donosim

PRAVILNIK

O IZMJENI PRAVILNIKA O OCJENJIVANJU DJELATNIH VOJNIH OSOBA

Članak 1.

U Pravilniku o ocjenjivanju djelatnih vojnih osoba (»Narodne novine«, br. 114/14 i 134/15) članak 14. mijenja se i glasi:

»Članak 14.

(1) Službena ocjena donosi se na temelju pojedinačnih ocjena i predstavlja ukupne mogućnosti djelatne vojne osobe.

(2) Djelatnim vojnicima/mornarima ne ocjenjuje se sposobnost zapovijedanja odnosno upravljanja.

(3) Službena ocjena rezultat je prosjeka pojedinačnih ocjena i može biti veća za dvije ocjene od najmanje pojedinačne ocjene.

(4) Djelatna vojna osoba za koju nije provedena provjera tjelesne spremnosti zbog privremene zabrane tjelesnog naprezanja, zbog utvrđene neprihvatljive tjelesne građe ili zbog privremene nesposobnosti/spriječenosti za rad na temelju izvješća izabranog doktora medicine (bolovanja) u skladu s pravilnikom kojim se utvrđuju zdravstveni, psihički, tjelesni i sigurnosni uvjeti za prijam u službu može biti ocijenjena službenom ocjenom najviše »dobar«.

(5) Djelatna vojna osoba koja dvije godine nije pristupila provjeri tjelesne spremnosti zbog privremene zabrane tjelesnog naprezanja, zbog utvrđene neprihvatljive tjelesne građe ili zbog privremene nesposobnosti/spriječenosti za rad na temelju izvješća izabranog doktora medicine (bolovanja) u skladu s pravilnikom kojim se utvrđuju zdravstveni, psihički, tjelesni i sigurnosni uvjeti za prijam u službu može biti ocijenjena službenom ocjenom najviše »zadovoljava«.

(6) Iznimno od stavaka 4. i 5. ovoga članka, djelatnim vojnim osobama za koje se ne provodi provjera tjelesne spremnosti iz drugih razloga propisanih pravilnikom kojim se utvrđuju zdravstveni, psihički, tjelesni i sigurnosni uvjeti za prijam u službu, ne ocjenjuje se razina tjelesne sposobnosti.

(7) Djelatna vojna osoba ocijenjena pojedinačnom ocjenom »ne zadovoljava« po jednom ili više elemenata ocjenjivanja iz članka 2. stavka 2. Pravilnika o ocjenjivanju djelatnih vojnih osoba (»Narodne novine«, br. 114/14 i 134/15) bit će ocijenjena službenom ocjenom »ne zadovoljava«, ako je ispunjen i uvjet iz članka 22. toga Pravilnika.

(8) Iznimno od stavka 7. ovoga članka, djelatna vojna osoba ocijenjena pojedinačnom ocjenom »ne zadovoljava« po elementu ocjenjivanja: zahtijevana razina tjelesne spremnosti iz članka 2. stavka 2. podstavka 5. Pravilnika o ocjenjivanju djelatnih vojnih osoba (»Narodne novine«, br. 114/14 i 134/15) bit će ocijenjena službenom ocjenom »zadovoljava«.

(9) Odredba stavka 8. ovoga članka ne odnosi se na djelatne vojnike/mornare koji imaju sklopljen ugovor o vojničkoj službi.«

Članak 2.

Odredbe članka 1. ovoga Pravilnika kojim se mijenja članak 14. Pravilnika o ocjenjivanju djelatnih vojnih osoba (»Narodne novine«, br. 114/14 i 134/15) primjenjuju se i na službeno ocjenjivanje djelatnih vojnih osoba u 2016. godini, osim odredbe stavka 5. toga članka koja se primjenjuje na ocjenjivačko razdoblje od 1. siječnja 2017.

Članak 3.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 023-03/17-04/2

Urbroj: 512-01-17-2

Zagreb, 13. siječnja 2017.

Potpredsjednik
Vlade Republike Hrvatske
i ministar obrane
Damir Krstičević, v. r.